Document ID: 32012R0322

REGULAMENTUL (UE) NR. 322/2012 AL COMISIEI
din 16 aprilie 2012
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri de clopiralid, dimetomorf, fenpyrazamină, folpet și pendimetalin din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) pentru folpet și pendimetalin au fost stabilite în anexa II și partea B din anexa III la Regulamentul (CE) nr. 396/2005. LMR-urile pentru clopiralid și dimetomorf au fost stabilite în partea A din anexa III la Regulamentul (CE) nr. 396/2005. Pentru fenpyrazamină nu au fost stabilite anterior LMR-uri în niciuna dintre anexele la Regulamentul (CE) nr. 396/2005, astfel încât se aplică valoarea implicită de 0,01 mg/kg.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă dimetomorf pe spanac și pe frunze de sfeclă, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește clopiralidul, a fost depusă o astfel de cerere pentru conopidă, broccoli, căpățâni de varză, semințe de in, napi suedezi, napi și produse de origine animală, luând în considerare utilizarea pe culturi furajere pentru hrana animalelor domestice de la care se obțin produse alimentare. În ceea ce privește fenpyrazamina, a fost depusă o astfel de cerere pentru struguri, tomate, ardei, vinete și cucurbitacee cu coajă comestibilă. În ceea ce privește folpetul, a fost depusă o astfel de cerere pentru struguri de vin, usturoi și tomate. În ceea ce privește pendimetalinul, a fost depusă o astfel de cerere pentru brassicacee cu frunze, gulie și plante aromatice.
(4)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.
(5)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(6)
În avizele sale motivate, autoritatea a concluzionat că, în ceea ce privește utilizarea folpetului pe struguri de vin, nu poate fi exclus un risc potențial pentru sănătatea consumatorilor în cazul în care LMR ar fi mărită, astfel cum a cerut solicitantul. Prin urmare, LMR nu ar trebui să fie mărită. În ceea ce privește clopiralidul pentru lapte, autoritatea a propus o LMR mai scăzută, cu condiția ca metoda analitică să fie validată. Deoarece nu au fost furnizate probe în sprijinul acestui fapt, LMR nu ar trebui să fie modificată.
(7)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).
(8)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(9)
Prin urmare, Regulamentul (CE) nr. 396/2005 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 aprilie 2012.

Labels: 20
3
0
6